Momberg moet dalk haarself verteenwoordigDie Randburg-landdroshof. Foto: Lindi Masinga/ANA Vicki Momberg, die vrou wat verlede jaar op videokamera vasgevang is toe sy ŉ Johannesburgse polisiekonstabel die k-woord genoem het, sal haarself moet verteenwoordig indien haar regsverteenwoordigers nie by haar volgende hofverskyning is nie, het ŉ Randburg-landdros Dinsdag gewaarsku. Landdros Pravina Raghoonandan het tydens Momberg se vlugtige hofverskyning aan haar gesê geen verdere uitstel sal toegelaat word nie. Indien Momberg se regsverteenwoordiger weer nie teenwoordig is tydens die volgende hofverskyning nie, sal sy self haar slotbetoë moet lewer. Greg Morris vir die verdediging het Dinsdag die hof versoek om die saak uit te stel omdat adv. Joe Davidovitz nie teenwoordig was nie, aangesien hy ly aan erge stres en Parkinson se siekte. Morris het ŉ doktersnota by die hof ingedien waarop aangedui word dat Davidovitz eers op 13 Oktober weer beskikbaar sal wees. Die prokureur het toe aan die hof gesê die saak kan eers einde Oktober voortgaan omdat Momberg na KwaZulu-Natal wil reis. Raghoonandan het gesê sy het begrip daarvoor dat Davidovitz nie gesond is nie, maar gaan slegs uitstel tot 17 Oktober toelaat. ‘n Skermskoot uit die video wat deur eNCA op YouTube gelaai is. Adv. Yusuf Baba, die staatsaanklaer, het dit op rekord geplaas dat Momberg dus 21 dae tyd het tot haar volgende hofverskyning en daarom dring hy daarop aan dat die hofverrigtinge voortgaan, of sy nou besluit om haar huidige regsverteenwoordigers verder te gebruik of nie. Tydens Momberg se vorige hofverskyning het Davidovitz aangedui hy wil sy dienste van die saak onttrek omdat die situasie tussen sy firma en Momberg onhoudbaar geword het. Momberg het glo geen vertroue in haar regspan nie. Die hof het die versoek om te onttrek geweier. Momberg is in Februarie 2016 op beeldmateriaal vasgevang waar sy beweerde rassistiese uitlatings teenoor ŉ polisiebeampte maak nadat ŉ grypdief haar motorvenster stukkend geslaan het. Tydens haar vorige hofverskyning het die staat gesê sy het die k-woord 48 keer in die video gebruik. Die video is kort ná die voorval wyd op sosiale media versprei. Momberg staan tereg op vier strafregtelike aanklagte van crimen injuria vir haar beweerde uitlatings. Lees alle vorige berigte oor Vicki Momberg op Maroela Media.